ועדת העבודה, הרווחה והבריאות, כנסת 18, פרוטוקול מספר 352, 2010-10-26 10:00

רחל אדטו: בוקר טוב.

רחל אדטו: אני מתכבדת לפתוח את ישיבת ועדת העבודה, הרווחה והבריאות.

רחל אדטו: על סדר היום הצעה לסדר היום (דיון מהיר) של חברת הכנסת אורלי לוי וחבר הכנסת דב חנין בנושא הפרטת טיפות החלב בתל אביב או לחילופין,  העברת  טיפות החלב בתל אביב לידי קופות החולים.

רחל אדטו: אורלי לוי עדיין לא הגיעה ואני מבקשת ממציע ההצעה, חבר הכנסת דב חנין, לפרט את בקשתו ואת הצעתו.

דב חנין: תודה רבה גבירתי יושבת הראש.

דב חנין: זה לא דיון ראשון שאנחנו עוסקים בו בנושא של הפרטת טיפות החלב, אבל זה דיון ראשון שממוקד במהלך מאוד בעייתי שמתנהל בימים אלה בתל אביב ובפועל הוא מהלך של הפרטת טיפות החלב בתל אביב.

דב חנין: אני אומר לגבירתי ולכל האורחים באופן כללי היכן עומדת הבעיה.

דב חנין: טיפות החלב במדינת ישראל הם אחד ההישגים החברתיים המרשימים ביותר של ישראל לאורך השנים.

דב חנין: זה מוסד שהוקם ופועל לתפארת, למרות כל האילוצים התקציביים, הקשיים והבעיות.

דב חנין: אני חושב שכל מי שיש לו ילדים קטנים וכל מי שהיו לו ילדים קטנים, יודע כמה המוסד הזה חשוב, כמה המוסד הזה חיוני וכמה המוסד הזה תורם.

דב חנין: אגב, זאת לא רק תחושה כזאת אלא זה אחד התחומים בהם ישראל בהשוואה בינלאומית מצטיינת במיוחד בנושאים של בריאות.

דב חנין: זאת אומרת, הנושא הזה של הטיפול המונע לציבור של התינוקות, של הפעוטות, באמצעות מערכת טיפות החלב, הוא אחד הנושאים בהם אנחנו מצטיינים ברמה הבינלאומית.

דב חנין: זה ממש נושא לגאווה לאומית.

דב חנין: לצערי הגדול, כמו הרבה מאוד דברים טובים שקיימים אצלנו, אם זה טוב, מנסים לקלקל את זה.

דב חנין: זה מה שקורה לצערי גם לטיפות החלב.

דב חנין: אנחנו כבר במשך כמה שנים מנהלים מאבק נגד מהלך של הפרטת טיפות החלב כאשר המהלך הזה בפועל מתבצע באמצעות העברתן לקופות החולים.

דב חנין: למה העברה לקופות החולים היא הפרטה?

דב חנין: מכיוון שקופות החולים, שלא כבעבר, אז הם היו מוסדות ציבוריים, היום בעצם הן פועלות כגופים כלכליים עם תחרות פנימית ביניהם ועם פרמטרים שהם פרמטרים שיותר דומים לעולם השוק מאשר לעולם הבריאות הציבורית.

דב חנין: המהלך הזה נעשה כמובן כדי לחסוך כספים ויש אפילו טיעון שחוסכים בכך כסף.

דב חנין: אגב, אני חולק על הטענה הזאת.

דב חנין: אני חושב שזה יעלה יותר כסף מאשר לתגבר ולחזק את המערכת הזאת בספירה הציבורית.

יצחק קדמן: ראה דוח מבקר המדינה האחרון.

דב חנין: ראה דוח מבקר המדינה האחרון.

דב חנין: נאמנים דבריו של ידיד הוועדה וידיד הילדים בכנסת.

דב חנין: ראה דוח מבקר המדינה האחרון.

דב חנין: המהלך הזה הוא מהלך שגוי מבחינה כלכלית, אבל אני ממש לא רוצה להיכנס לדיון הכלכלי הזה כי הראייה הנכונה היא קודם כל ראייה בריאותית וחברתית.

דב חנין: הראייה הבריאותית והחברתית הזאת מובילה אותנו גם להשלכות כלכליות.

דב חנין: בסופו של דבר, גם אם יביאו לנו מספר כזה או אחר – ואני אומר שהמספרים לא נמצאים – התוצאות לטווח ארוך ונזק לבריאותם של ילדים, ובהמשך לזה גם השלכות נוספות, תהיינה כמובן בעלות משמעות כלכלית גם כן.

דב חנין: מערכת בריאות הציבור היום עובדת על בסיס של ראייה אוניברסלית, כוללנית, הסתכלות קהילתית, אין הבדלי דת, לאום, לא מעמד חברתי כלכלי אלא תפיסה רחבה וכוללת של טיפול בפעוטות, בתינוקות, במשפחה.

דב חנין: התחנות האלה נרתמות למשימות לאומיות כמו התפרצות של מחלות מדבקות כמו חצבת, צהבת, שפעת העופות וכל מיני דברים שהיו קיימים בעבר.

דב חנין: אנחנו כמדינה נשענים, מרבים להישען, על המערכות האלה של טיפות החלב.

דב חנין: מה שאני אומר עכשיו הוא לא דעה פרטית שלי ושל חברת הכנסת אורלי לוי אלא זו עמדה שחוזרת ונשנית.

דב חנין: הוזכר כאן דוח מבקר המדינה.

דב חנין: הייתה ועדת אמוראי שהוקמה בזמנו על ידי ראש הממשלה ברק שהמליצה באופן חד משמעי שהשירות של טיפות החלב חייב להיות ממלכתי ובידי המדינה.

דב חנין: יש חוות דעת של הבנק העולמי שעל פיה אין להפריט את הרפואה המונעת אלא להשאירה באחריות המדינה כשירות אוניברסלי ממלכתי.

דב חנין: כמובן המומחים של ההסתדרות הרפואית על כל ארגוניה אומרים זאת.

דב חנין: הוועדות בכנסת קיבלו פעם אחר פעם החלטות בנושא הזה.

דב חנין: אנחנו בקדנציה הקודמת, גבירתי יושבת הראש, הגשנו יותר משישים חברי כנסת – שזה באמת מהלך יוצא דופן – הצעת חוק שעסקה בין היתר במניעת הפרטת טיפות החלב.

דב חנין: הצעת החוק הזאת כמובן עברה קריאה טרומית אבל לא הצלחנו להשלים אותה כיוון שהכנסת התפזרה.

דב חנין: כמובן המועצה לשלום הילד שמיוצגת כאן, היא תגיד כמובן את דבריה בהמשך.

רחל אדטו: לא חידשתם את הצעת החוק?

דב חנין: לא. הנחנו אותה שוב אבל היא עדיין לא הגיעה להליכי חקיקה מכיוון שבממשלה מתבצעת איזושהי חשיבה בעניין.

דב חנין: כאשר הובאה לידיעת חברת הכנסת אורלי לוי ולידיעתי האינפורמציה על מהלך שמתבצע בעיר תל אביב, אנחנו העלינו את זה במליאת הכנסת והתשובה שקיבלנו – לא נמצא בפניי הפרוטוקול אבל אני חושב שאני מדייק ברוח הדברים – הייתה שלא קורה שום דבר כזה.

דב חנין: נדמה לי שענה לנו סגן שר האוצר.

אורלי לוי אבקסיס: כן.

דב חנין: הוא ענה לנו ואמר שלא מתבצע שום דבר והכל בסדר.

דב חנין: אני רוצה לציין את נחישותה של חברת הכנסת לוי, גם שלי, כי לא השלמנו עם התשובה הזאת והתוצאה של אי השלמה עם התשובה הזאת, זה הדיון הזה כי הדיון הזה מתרחש על בסיס מהלך שכבר ברור לנו שהוא מתבצע.

דב חנין: הוא מתבצע בעיר תל אביב שהיא עיר חשובה מאוד במדינת ישראל, היא לא איזשהו מקום קטן שאפשר לומר שעושים פה איזשהו ניסוי בשולי הארץ, אלא עושים זאת במקום מאוד מרכזי, בעיר מאוד גדולה, 7,500 תינוקות חדשים בשנת 2009, 28 אלף פעוטות, אוכלוסיות מיוחדות עם הרבה מאוד אילוצים – מהגרי עבודה, מבקשי מקלט, פליטים, עולים יוצאי אתיופיה, נשים מהקהילות של העובדים הזרים למיניהם, יש קהילה חרדית במרכז העיר, מגזר ערבי כמובן ביפו עם כל הקשיים והבעיות שלו, אוכלוסיות מוחלשות בשכונות הדרום,אוכלוסיות מאוד מגוונות, עיר מורכבת מאוד, עיר גדולה מאוד ובה עושים בעצם מהלך גדול של ניסוי בבני אדם או יותר נכון, ניסוי בילדים.

דב חנין: המהלך הזה מתבצע בניגוד לעמדתה של עיריית תל אביב.

דב חנין: אני רוצה לנצל את ההזדמנות כדי לברך את עיריית תל אביב על העמדה שלה שהיא עמדה נכונה וחשובה.

רחל אדטו: אם זה בניגוד לעמדתה של עיריית תל אביב, מה עומד מאחורי המהלך?

אורלי לוי אבקסיס: אני חושבת שיש כאן טעות קלה כי רון חולדאי בעצם לא רוצה להמשיך באחריות על השירות ומבקש את קופות החולים להיכנס.

דב חנין: אני אומר את הדברים מתוך הבירור שאני עשיתי.

רחל אדטו: נמצא כאן נציג עיריית תל אביב.

דב חנין: יכול להיות שהברכה שלי היא מוקדמת, אבל אני מנסה לעודד אתכם לעמדה נכונה ולכן אני מברך אתכם מראש.

דב חנין: לגופו של עניין.

דב חנין: כמובן הדבר הזה נעשה בהתנגדות ארגון העובדים, הסתדרות האחיות והוועד של אחיות בריאות הציבור.

דב חנין: אנחנו נשמע גם את עמדתם.

דב חנין: המהלך הזה, הדבר הכי מקומם והכי מרגיז שאני שומע – ונמצאים פה אני מקווה גם נציגים של קופות החולים – שקופות החולים בעצמן אומרות שהן לא ערוכות להעברה הזאת.

דב חנין: יש דברים שלפעמים אי אפשר להבין אותם.

דב חנין: באמת אי אפשר להבין אותם.

דב חנין: מה רוצים לעשות כאן?

דב חנין: רוצים לעשות כאן משהו גם בכוח, גם מאחורי הגב של הכנסת, גם בניגוד לדעת המחוקקים ככל שהיא באה לידי ביטוי גם בדיונים שהיו במליאה וגם בדיונים שהיו בוועדות, גם בניגוד להגיון חברתי, בריאותי, כלכלי, וגם כאשר אף גורם לא מוכן לקבל את זה.

רחל אדטו: אז של מי הילד הזה?

דב חנין: תכף אנחנו נברר.

דב חנין: אנחנו עוסקים בילדים.

דב חנין: תודה רבה גבירתי.

רחל אדטו: תודה רבה.

רחל אדטו: אני בהחלט מוכנה להצטרף לפתיח שלך בנושא של חשיבות טיפות החלב.

רחל אדטו: כאשר אנחנו יוצאים החוצה ומדברים על מערכת הבריאות במדינת ישראל, כמעט בכל פורום כלכלי שיצא לי לדבר בפניו עד היום, אחד הדברים שתמיד דיברנו, היללנו ושיבחנו, וכולם באו לשמוע, היה איך מנהלים את נושא טיפות החלב.

רחל אדטו: לכן הפתיח שלך מבחינה זאת הוא לגמרי נכון מכל זווית של הסתכלות לאומית על העניין.

רחל אדטו: יחד עם זה, אני מקווה שאחר כך נקבל תשובה גם מעיריית תל אביב, גם ממשרד הבריאות וגם מנציגי הקופות.

רחל אדטו: הייתי מאוד שמחה לדעת מי באמת עומד מאחורי המהלך אם אף אחד לא אומר שזה שלו.

רחל אדטו: חברת הכנסת אורלי לוי שהגישה גם היא בקשה לדיון, בבקשה.

רחל אדטו: אחר כך נפתח את הדיון.

אורלי לוי אבקסיס: אני חושבת שחברי דב חנין הציג את זה בצורה עמוקה ויסודית.

אורלי לוי אבקסיס: באמת לא הסתפקנו בתשובה של סגן שר האוצר במליאת הכנסת לגבי כך שאנחנו סוג של פרנואידים וכי לא מתנהלים באמת מהלכים כאלה מאחורי הגב.

אורלי לוי אבקסיס: אני חייבת לומר שהיום אנחנו מציינים את יום הפריפריה וקצת מוזר אולי לדון כאן בטיפות החלב של תל אביב, אבל חברים, אנחנו מדברים על הפריפריה החברתית.

אורלי לוי אבקסיס: פריפריה חברתית יש גם בתל אביב.

אורלי לוי אבקסיס: כאשר אנחנו מדברים על פריפריה חברתית, על מה אנחנו מדברים?

אורלי לוי אבקסיס: אנחנו מדברים כאן על העניין של טיפות החלב.

אורלי לוי אבקסיס: כאשר מדברים על קופות החולים, אנחנו מבינים שיש כאן גם שיקולים כלכליים, אבל כאשר אנחנו מדברים על טיפות החלב באזורים האלו – בעיר שיש בה גם כך לא מעט קהילות עם כל המורכבות שלהן – אנחנו מדברים על חלקים שונים של העיר כמו שכונת שפירא, קריית שלום, תל כביר, יפו, שכונת התקווה, שכונת עזרא והארגזים, יד אליהו, נווה שרת.

אורלי לוי אבקסיס: מה יהיה עם אותם אנשים?

אורלי לוי אבקסיס: מה יהיה עם אותה אוכלוסייה?

אורלי לוי אבקסיס: צריך להבין שטיפות החלב במקרים האלה מטפלות גם ברפואה מונעת.

אורלי לוי אבקסיס: זאת אומרת, הטיפול הוא גם ברמה של סדנאות, גם ברמה של הכוונות אישיות, של הנקה, של הורות טובה, של לתת כלים גם לאלו שאין ביכולתם לרכוש זאת.

אורלי לוי אבקסיס: באמת, יש דברים מבורכים שעושה משרד הבריאות וזה המקום גם לומר אותם, כמו למשל העניין של החיסונים והורדה של ההשתתפות בטיפולים הראשונים ברך הנולד.

אורלי לוי אבקסיס: דיברתי אתמול גם עם סגן שר הבריאות, לא שתקנו ולא הסתפקנו בתשובה של סגן שר האוצר,  כי היה איזשהו מהלך של משרד הבריאות לנסות ולהעביר את טיפות החלב בתל אביב לאיזשהו אגף בבית החולים אבל הניסיון לא צלח ולא הסתדר.

אורלי לוי אבקסיס: אני גם חושבת שזה לא צריך להיות כך.

אורלי לוי אבקסיס: הרי אף אחד מאתנו לא רוצה שילדים בריאים ייכנסו לבית חולים ואפילו אם תהיה הפרדה  כזאת ואחרת.

אורלי לוי אבקסיס: בכל זאת יש בזה סכנה.

אורלי לוי אבקסיס: אני חושבת שיש לנו כאן איזושהי נקודה שאולי אנחנו יכולים לומר שאנחנו כחברי ועדת העבודה, הרווחה והבריאות של הכנסת, יש לנו דעה בנושא הזה, דברים כאלו ראויים לביקורת, דברים כאלו צריכים להיעצר, בעיקר אם הם עושים סוג של עקיפה פרלמנטרית.

אורלי לוי אבקסיס: אנחנו באמת נשמח לשמוע היכן הדברים עומדים לפני שנבוא ונלין.

אורלי לוי אבקסיס: גם אם אנחנו לוקחים את הוועדה שהקים ראש הממשלה אהוד ברק, גם חקיקת בג"ץ וגם הבנק העולמי יש לו איזה סוג של הצהרה בדבר זה שאי אפשר להפריט שירותים כאלה, חברים, גם אם אנחנו מנסים לעשות איזשהו מחקר משווה, מסתבר שאנחנו כאן נופלים למקומות שאחרים הזהירו מפניהם.

אורלי לוי אבקסיס: בואו נהיה חכמים ואולי נעצור את זה.

אורלי לוי אבקסיס: אולי גם נעצור את הגלגל כי זה סוג של מדרון תלול.

אורלי לוי אבקסיס: זה מתחיל היום בתל אביב, זה יגיע לכל האזורים האחרים.

אורלי לוי אבקסיס: אף אחד לא חסין וזה המקום לשים את המעצור.

רחל אדטו: תודה רבה.

רחל אדטו: אני מבקשת לשמוע קודם את משרד הבריאות ולאחר מכן את עיריית תל אביב.

איתמר גרוטו: פרופסור איתמר גרוטו, ראש שירותי בריאות הציבור במשרד הבריאות, מי שבעצם אחראי על נושא רפואה מונעת בכלל ועל טיפות החלב בפרט.

איתמר גרוטו: אני בהחלט מצטרף לאמירה שנאמרה כאן, ואני חושב שזאת אמירה מרכזית, גם של משרד הבריאות, שטיפות החלב הוא גוף מאוד מאוד מרכזי בבריאות, ברפואה מונעת, ועושה עבודה מצוינת ואוניברסלית.

איתמר גרוטו: לא אחזור על הדברים שנאמרו.

איתמר גרוטו: זו גם הראייה שלנו במשרד הבריאות, שצריך לשמור על המבנה ועל היחידה של טיפת חלב בכל שירות שהוא ניתן.

איתמר גרוטו: זאת אומרת, לא לערבב את זה כך שבתוכו תהיה מרפאה שמטפלת גם בחולים וגם בבריאים, אלא שתהיה יחידה שתעשה תפקידים של טיפת חלב כאשר משרד הבריאות ימשיך לכל אורך הדרך להיות אחראי לשירות בהיבט המימון שלו, בהיבט קביעת הסטנדרטים, בהיבט הפיקוח והבקרה, כולל המימון וכולל המימון של התוכנית החיסונית.

איתמר גרוטו: יחד עם זאת, בתל אביב נוצרה איזושהי בעיה נקודתית כאשר העירייה פנתה למשרד הבריאות.

איתמר גרוטו: עיריית תל אביב מפעילה את השירות, זה מקום חריג ולמעשה רק בתל אביב, בירושלים ובעוד מקומות ספורים זה מופעל על ידי העירייה.

איתמר גרוטו: באה העירייה ואומרת שהיא מעונינת להפסיק לתת את השירות הזה, זה לא תפקיד העירייה, עירייה הוא לא גוף שאמור לתת שירות רפואי והם רוצים להעביר את השירות הזה.

איתמר גרוטו: כמו שנאמר, המדינה היא המבטח בהיבט הזה והיא אחראית.

איתמר גרוטו: אנחנו במשרד הבריאות בחנו כמה חלופות.

איתמר גרוטו: צריך לזכור שזה מקום שלא ניתן בו שירות אף פעם על ידי המשרד.

איתמר גרוטו: בכל החלופות שאנחנו חשבנו שהן היו נכונות, חשבנו שבמקום הזה לפעול מול קופות החולים שייתנו את השירות כאשר קופות החולים נותנות היום את השירות בכ-25 אחוזים מהמקומות בארץ ו-25 אחוזים מהאוכלוסייה מקבלת כבר שירות מקופת חולים.

רחל אדטו: סליחה.

רחל אדטו: בתל אביב ובירושלים זה מופעל על ידי העירייה.

רחל אדטו: ב-25 אחוזים מהמקומות זה מופעל על ידי קופות החולים.

רחל אדטו: זאת אומרת, שיש שלושה מודלים: מודל עירוני, מודל קופת חולים מודל משרד הבריאות.

איתמר גרוטו: כן.

איתמר גרוטו: כמו שאמרתי, חשוב  לנו להשקיע.

איתמר גרוטו: אחד השיקולים שהיה כאן בעניין הזה הוא להשקיע את המשאבים שלנו בשימור הקיים ובפיתוח את אותן טיפות חלב שמופעלות היום על ידי המדינה.

איתמר גרוטו: לא לפגוע בהן ובעצם זה לגזול איזה שהם משאבים כדי להפעיל בתל אביב.

איתמר גרוטו: בתל אביב יש בעצם העברה מגוף א' שהוא עירייה, לגוף שני שהוא קופת חולים.

איתמר גרוטו: לדעתנו שני הגופים הם גופים ציבוריים.

איתמר גרוטו: אני מניח שאם מלכתחילה היו בוחנים את זה ואפילו מסתכלים בלי דעות קדומות, השאלה אם עירייה או קופת חולים צריכה להפעיל שירות כזה, אני  חושב שרוב האנשים היו מסכימים שקופת חולים תפעיל.

איתמר גרוטו: אנחנו נמצאים בקשר עם קופות החולים לגבי מבנה, תוך שימור הפריסה המלאה.

איתמר גרוטו: בכל המקומות שיהיו, יהיו תחנות טיפות חלב וקופות החולים יחייבו להקים את המקומות ואולי אפילו יהיה גידול במספר תחנות טיפות החלב, כך שתשתפר הנגישות.

איתמר גרוטו: השירות ימשיך להיות אוניברסלי בכך שבעצם אנחנו לא נתנה את קבלת השירות למשל בביטוח בריאות ממלכתי, כפי שנעשה היום.

רחל אדטו: נווה שרת כדוגמה.

רחל אדטו: היום יש טיפת חלב אחת שמשרתת אוכלוסייה של ארבעת הקופות, כך שיהיו ארבע קופות?

איתמר גרוטו: לא בהכרח.

איתמר גרוטו: אנחנו עושים מיפוי של העיר תל אביב, היכן יש חלוקה בין הקופות.

איתמר גרוטו: בתל אביב יש אזורים בהם קופה אחת נמצאת יותר באוכלוסייה מקופה אחרת.

איתמר גרוטו: אם למשל בנווה שרת עיקר המבוטחים יהיו של הכללית – ואני לא זוכר כרגע את המספרים – שם תהיה קודם כל קופה של כללית.

רחל אדטו: נשים ששייכות לקופת חולים מכבי, שהיא הקופה החזקה באזור תל אביב, שלא גרות בנווה שרת, תצטרכנה לנסוע לשכונה אחרת עם התינוק, לקופה שלה.

איתמר גרוטו: לא, להפך.

איתמר גרוטו: תהיה אפשרות לקבל אותה גם ליד הבית.

איתמר גרוטו: דרך אגב, הנושא של נשים הרות, מה שקורה לנו בתל אביב לפחות, רוב השירות לא ניתן כבר היום במסגרת זאת.

אורלי לוי אבקסיס: המבוטחים של מכבי יקבלו שירות בכללית?

איתמר גרוטו: באותם מקרים שהנגישות תהיה עדיפה.

איתמר גרוטו: כמו שאמרתי, נפרוס את טיפות החלב מול הקופות לפי האזורים.

איתמר גרוטו: אם יש אזור שרובו מכבי, תהיה שם קופה של מכבי.

אורלי לוי אבקסיס: בתל אביב יש אוכלוסיות שהן אפילו לא מבוטחות.

איתמר גרוטו: גם האוכלוסיות האלה יקבלו.

אורלי לוי אבקסיס: הם לא יצטרכו להציג תעודות?

איתמר גרוטו: שום דבר.

איתמר גרוטו: כמו היום בטיפת חלב.

איתמר גרוטו: זה שירות אוניברסלי.

איתמר גרוטו: גם היום אנחנו מפעילים במקומות – זה חלק מההסכם שאמור להיות.

איתמר גרוטו: דרך אגב, הזכירו כאן את הבג"ץ וזה גם מה שהודענו לבג"ץ.

איתמר גרוטו: זאת התשובה שנתנו לבג"ץ, שזה התהליך שמתקיים מול הקופות.

איתמר גרוטו: שוב, אנחנו מאוד נקפיד גם בעניין הזה שהשירות יהיה ללא קשר לביטוח, כמו שזה נעשה היום, כי זה למעשה שירות ייחודי שלא דורש מאף אחד תעודת זהות או בקרה.

איתמר גרוטו: כלומר, לא חייב להיות לו ביטוח בריאות כדי לקבל את השירות כי אנחנו רואים בזה משהו אוניברסלי.

איתמר גרוטו: נאמר שאחת הבעיות של הקופות, שאולי הן חשופות לאילוצים כלכליים אבל גם אנחנו במשרד הבריאות נתונים לזה.

איתמר גרוטו: זה לא שזה גוף נקי לגמרי מהשפעות של המצב הכלכלי.

איתמר גרוטו: אם יש קיצוץ רוחבי בתקציב המדינה, בסופו של דבר זה משפיע גם על טיפות החלב אלא אם כן במקרים מסוימים מחריגים אותם.

איתמר גרוטו: לכן אני חושב שבהקשר הזה, לפי הניסיון שלנו עם קופות החולים שכן מפעילות את השירות, שם יש לנו בקרה וקופת חולים לא תקים תחנה בלי לקבל אישור למבנה שלנו, לסטנדרטים שלנו, לכוח האדם שנמצא שם.

איתמר גרוטו: זאת אומרת, זה תחום שהיום הוא מבוקר.

איתמר גרוטו: התשלום יהיה פר בקרה.

איתמר גרוטו: כלומר, התשלום יהיה עדיין מהמדינה כי כמו שאמרתי, אנחנו לא מסירים אחריות מכל הנושא הזה.

רחל אדטו: המשפט האחרון היה תמוה.

רחל אדטו: מה זה תשלום מהמדינה?

רחל אדטו: אתם תתחשבנו בהתחשבנות אחרת?

איתמר גרוטו: לא, זה לא יהיה במסגרת ההתחשבנות של חוק ביטוח בריאות ממלכתי.

איתמר גרוטו: בעצם היום תקציב משרד הבריאות משלם לעיריית תל אביב, אז במקום לשלם לעיריית תל אביב, ישלמו לקופות.

אורלי לוי אבקסיס: למה לא תפעילו את זה במתכונת הנוכחית?

אורלי לוי אבקסיס: אם בכל מקרה אותו כסף יוצא מהכיס, למה לא תפעילו במתכונת הנוכחית?

נתן סמוך: אי אפשר להפעיל את זה במתכונת הנוכחית.

איתמר גרוטו: לפי התוספת השלישית המדינה למעשה מהווה מבטח בניגוד לתוספת השנייה.

איתמר גרוטו: כלומר, אנחנו נמשיך להיות המבטח ונהיה אחראים לשירות, כולל המימון שלו באופן מלא.

איתמר גרוטו: החיסונים נרכשים על ידינו ומסופקים על ידינו.

רחל אדטו: תמהתני.

רחל אדטו: אני מוכרחה לומר לך כי כולנו יודעים שאחד הדברים הכי טובים בטיפות חלב זה שהנשים מרגישות ביטחון לבוא, להיכנס, לצאת כרצונן.

רחל אדטו: כאשר מתאים להן, הן באות.

רחל אדטו: קופת חולים זאת מסגרת הרבה יותר נוקשה.

רחל אדטו: אין להיכנס לקופת חולים בלי לקבוע תור.

איתמר גרוטו: נמצאים כאן אנשי קופות החולים והם יוכלו לספר איך זה בטיפת חלב שנמצאת בקופת חולים.

איתמר גרוטו: חשוב להקפיד על המבנה הזה של טיפת חלב עם כל השירות שניתן, ואלה סטנדרטים שנקבעים על ידי המשרד גם היום ב-25 אחוזים מהמקומות שם השירות ניתן.

רחל אדטו: אתה מדגיש את המבנה וקודם לא אמרתי דבר.

איתמר גרוטו: לא דיברתי על המבנה הפיזי.

איתמר גרוטו: אני מדבר על המבנה הארגוני.

איתמר גרוטו: על המודל.

רחל אדטו: המבנה קיים היום.

רחל אדטו: אתם לא עומדים מאחורי המהלך הזה או כן עומדים מאחוריו?

נתן סמוך: המהלך הזה, הורתו בעצם בהחלטה של עיריית תל אביב לוותר על השירות.

נתן סמוך: אגב, לא נתווכח אתה כי זאת אולי תפיסה לגיטימית של רשות מקומית שמחליטה באיזה נושאים היא רוצה להתעסק ובאיזה נושאים היא לא רוצה להתעסק.

נתן סמוך: בסיטואציה הזאת היה צורך לקבל החלטה מי מפעיל את השירות הזה ויש כמה מודלים ואפשר להתלבש על כל אחד מהם.

נתן סמוך: בסופו של דבר, עמד פרופסור איתמר גרוטו על כך, שאין מה לעשות, במערכת הבריאות הממשלתית יש את הנושא של תקינה, יש את הנושא של איך מפנים תקינה ולאיזה מקומות נותנים עדיפות בהפניית תקינה, והוא עמד על כך שבסופו של דבר ניתנה עדיפות לכך שהתקינה הקיימת תפנה לחיזוק המערכות הקיימות שמופעלות על ידי משרד הבריאות ולא תפוזר למקום נוסף שבו משרד הבריאות מעולם לא פעל.

נתן סמוך: אז, כאשר זה היה האילוץ והיינו צריכים לקחת בחשבון, ההחלטה שהתקבלה בסופו של דבר – גם אחרי שנבחנה האופציה שחברת הכנסת לוי התייחסה אליה, הפעלה באמצעות בית החולים איכילוב, ודרך אגב, לא דובר על הפניית האימהות לבית החולים אלא דובר על בית החולים שיפעיל את זה אבל באותה מסגרת ארגונית – בסופו של דבר ההחלטה הייתה החלטה של משרד הבריאות תחת האילוצים.

נתן סמוך: החלטה שקיבלה ביטוי, שוב, על פי הצעה של משרד הבריאות לקבינט הכלכלי-החברתי גם בהחלטה שלו, וההחלטה הייתה להתחיל מהלך עם קופות החולים.

נתן סמוך: נאמר כאן שקופות החולים מתנגדות או לא מתנגדות.

נתן סמוך: אף אחד לא יכפה את זה על קופות החולים.

נתן סמוך: בסופו של דבר צריך לבדוק אם הדברים האלה יצאו לפועל מבחינת ההסכמה של קופות החולים, כולל הסכמה לפרטי פרטים כי הנושא לא מגובש ועולות כל מיני שאלות כמו עובדים זרים, מבוטחות של קופות חולים אחרות, האם הם יוכלו לעבור בצורה חופשית בין התחנות וכולי.

נתן סמוך: אלה דברים שצריך לקבל לגביהם החלטה.

נתן סמוך: אנחנו לא נמצאים בשלב הזה בין היתר, והדברים האלה קצת ידועים, כי לתוך הסיפור הזה נשאבה גם הבעיה של האחיות שמתנגדות להעברת השירות.

רחל אדטו: הן היום עובדות מדינה.

נתן סמוך: עובדות עירייה.

נתן סמוך: אגב, דווקא מעמדן כעובדות עירייה לא אמור להיפגע.

נתן סמוך: אנחנו בוחנים כל מיני מודלים אבל אני לא נכנס לזה.

נתן סמוך: אני אומר שגם זה בהחלט חלק מהאילוצים שאנחנו צריכים לעבוד עליהם.

נתן סמוך: בסופו של דבר כל הדברים האלה מונחים על השולחן, גם מול העירייה שיש לה עניין שהעובדות שלהן ייקלטו בתוך כל מערכת חדשה שתהיה וגם מול קופות החולים.

נתן סמוך: קופות החולים לא יסכימו?

נתן סמוך: לא תהיה ברירה.

נתן סמוך: יכול להיות שבסוף הדרך נצטרך למצוא אופציה ואלטרנטיבה אחרת.

נתן סמוך: לשאלתה של חברת הכנסת אדטו.

נתן סמוך: אנחנו לא יורדים מהאחריות, זאת החלטה שמשרד הבריאות עומד מאחוריה.

נתן סמוך: ניתנה על כך הודעה לבג"ץ שנתמכת בתצהירו של ראש שירותי בריאות הציבור.

נתן סמוך: אנחנו חושבים שתחת כל האילוצים והשיקולים, זאת החלטה שהיא החלטה לגיטימית ונותנת הגנה ראויה גם למבוטחים.

דב חנין: אני מניח שאדוני מחפש קריירה בשירות הדיפלומטי של ישראל כי הצגת את הדברים בצורה מורכבת.

דב חנין: בכל זאת, אני חייב לומר שהדברים שלי הותירו אותי ממש מבולבל לחלוטין.

דב חנין: הצגת תמונה מאוד מורכבת, אבל הבנתי שמדובר במהלך לא בשל, שבכל זאת מקדמים אותו למרות שהוא לא בשל ושלא ברור לכם אפילו איך הוא יתגלגל בסופו של דבר.

אילן גילאון: בזה הוא הטעה אותך.

אילן גילאון: הוא בשל.

נתן סמוך: בשלב הנוכחי, חשוב לציין, שעיריית תל אביב מפעילה את התחנות כיום כפי שהיה קיים בעבר.

דב חנין: מה יקרה מחר בבוקר?

נתן סמוך: ברשותו של אדוני, זה לא שנפסק המצב שהיה בעבר ואנחנו כרגע בוחנים כל מיני סיטואציות וכרגע תושבי עיריית תל אביב נמצאים ללא מענה.

נתן סמוך: אם לא יהיה מענה שנוכל להיות שלמים אתו מבחינה מקצועית ונוכל לעמוד מאחוריו, ושקופות החולים יהיו חלק ממנו, ושהוא יוסדר לפרטי פרטיו וייתן שירות אוניברסלי כפי שקיים היום, זה לא יקרה.

דב חנין: מה זה לא יקרה?

דב חנין: זה יישאר בידי העירייה?

נתן סמוך: הבהרנו גם לבג"ץ שהאחריות על מתן השירות הזה – וזה הודיע גם פרופסור גרוטו – האחריות הביטוחית היא של משרד הבריאות.

נתן סמוך: משרד הבריאות יכול, רשאי וזאת זכותו לבחון מודלים שונים, אבל בסופו של דבר הוא חייב להבטיח שבכל נקודת זמן יהיה לתושבי תל אביב  כיסוי ראוי והדבר הזה הוא מחויבות שלנו.

נתן סמוך: שוב אני אומר שכרגע יש להם את אותו כיסוי שהיה קיים בעבר.

נתן סמוך: אם המודל הזה שאנחנו חותרים אליו לא יצא לפועל, נצטרך לבחון מודלים אחרים.

רחל אדטו: חבר הכנסת אילן גילאון.

אילן גילאון: תסלחו לי אם אני מתחיל את דבריי ברומנטיקה, אבל אין מה לעשות, רומנטיקה היא חלק מהבריאות ויש לפעמים שלא מבינים את הדבר הזה.

אילן גילאון: יש ניסיונות – זה סט של דברים – כל הזמן להתפרק מעוד כמה דברים טובים שהיו במדינת ישראל.

אילן גילאון: הביטוי בריאות הציבור, הרי אדוני דיבר כאן על בריאות הציבור, המונח בריאות הציבור קיים היום באיזשהו מקום?

אילן גילאון: כאשר אנחנו מדברים על טיפות החלב כמוסד קודם כל ועל בריאות הציבור, אנחנו מנסים עכשיו לפתור את העניינים ביעילות הראויה ובעלות הראויה.

אילן גילאון: אני מבין שבסופו של דבר מדובר בסוג אחר של הפרטה.

אילן גילאון: קופות החולים זה בריאות הציבור היום?

אילן גילאון: קופות החולים הם גורמי רווח ולכן ברור במי הדבר יפגע.

אילן גילאון: כדאי שתבינו ושגם משרד הבריאות יבין שבתי החולים וטיפות החולים קיימים גם בשביל החולים אבל גם בשביל האחיות והרופאים שהם חלק מהעניין.

אילן גילאון: זאת אומרת, אל תקלו ראש בדבר הזה.

אילן גילאון: בין החלקלקות שלך דיברת קצת על תקינה ואני מבין שכאן מדובר על צמצום מצבת כוח אדם.

אילן גילאון: אני יודע איך קופות החולים מתייחסות ללקוחות – כך קוראים לאנשים הללו – ואני גם יודע מה יקרה לאנשים שהם לא נגישים לדברים, לעובדים הזרים, לאנשים שהנגישות שלהם היא הקשה ביותר לנושא הזה.

אילן גילאון: אם דבר אחד מתנהל כל כך טוב, אתם יודעים למה הדבר דומה?

אילן גילאון: זה להשוות את ההזנה בבתי הספר לקייטרינג בחסד שניתן היום בבתי הספר.

אילן גילאון: האם הדברים האלה הם אותו הדבר?

אילן גילאון: הם לא אותו הדבר.

אילן גילאון: בעצם במלים אחרות, אתם מדברים על הפרטת השירות הזה כמו שירותים אחרים באמצעות אאוט-סורסינג שבמקרה זה קופת חולים, ואם לא יסתדר עם קופת חולים, אולי יבוא בית חולים אסותא, ואם לא בית חולים אסותא, אולי גורם במיניאפוליס.

איתמר גרוטו: לראייתך כל הרפואה הקהילתית היא רפואה פרטית?

אילן גילאון: אחרי כל כך הרבה שנים שמפרקים ומפריטים הכל, צריך ללכת לתנועה של איסוף.

אילן גילאון: יש כמה מוסדות שהם צאן ברזל של המדינה אבל הכל מתפרק.

אילן גילאון: התנועה הקיבוצית מתפרקת, טיפות החלב מתפרקות, אחיות בית ספר שם לגביהן מתנהל דיון דומה.

אילן גילאון: מי שלא מבין שאחות בית ספר היא גם מורה לבריאות, לא מבין כלום ואני רוצה לחבר את זה לדיון כאן.

אילן גילאון: לכן לא הייתי ממהר כל כך לקבל את הפתרונות הללו על אף שאולי מבחינת העלות – ונראה לי שזה הגורם המרכזי – עולים פחות ויותר יעילים כי אחרת תגיעו למצב שאין עיקרון של יעילות למדינת ישראל כולה.

אילן גילאון: המפעל הציוני הוא דבר בלתי יעיל.

אילן גילאון: לכן הדבר הראשון שצריך לחפש כאן הוא לא היעילות אלא איך המערכת החברתית הזאת מתקיימת.

אילן גילאון: נדמה לי שדיון אחרי דיון אנחנו שופכים את התינוק עם העגלה בכל התחומים וזה אחד מהם שיש לו שם וכתובת, ולמזלנו זאת אותה טיפת חלב וכל אחד יודע על מה מדובר.

אילן גילאון: די לכם.

רחל אדטו: תודה רבה.

רחל אדטו: נציג עיריית תל אביב.

רחל אדטו: תציג את עצמך בבקשה.

ערן אברהמי: אני סמנכ"ל לתכנון של עיריית תל אביב ומטעם העירייה אני עוסק בנושא הזה כבר לא מעט שנים.

ערן אברהמי: אחרי לא מעט שנים אנחנו מעונינים להחזיר או להעביר את השירות למשרד הבריאות מכיוון שהוא זה שאמור לעסוק בזה.

ערן אברהמי: זה חלק ממדיניות כוללת.

ערן אברהמי: העירייה רוצה לעסוק במה שהיא צריכה לעסוק ולהתמקד במה שהיא צריכה לעסוק, ובמה שהיא לא צריכה לעסוק ושהחוק קובע שיעסקו בזה גורמים אחרים, שיעסקו בזה גורמים אחרים.

ערן אברהמי: הרעיון הוא למקד מאמצים במה שאנחנו צריכים לעשות.

ערן אברהמי: אמרנו את זה לפני שנים לא מעטות – יש חילוקי דעות לגבי משך הזמן, אבל אפשר לומר שבין 8 ל-12 שנים אנחנו מנסים לבצע את זה.

ערן אברהמי: אף אחד לא חולק על כך וגם משרד הבריאות לא חולק על כך שהוא צריך לקחת את הנושא והוא הסכים לקחת, והסכים בכמה גרסאות לקחת, אבל משום מה זה לא קורה.

ערן אברהמי: הסיבה שזה לא קורה היא כי משרד האוצר לא מוכן.

ערן אברהמי: כבר החלפנו מספר נציגים לאורך השנים  ומי שנמצא כאן הוא הנציג  השישי או השביעי שאני רואה – אותך אני לא מכיר -  וכולם חוזרים על אותו פזמון: לא מוכנים שהשירות הזה יעבור אלא רק לקופות החולים ואת התשלום משרד האוצר בסוף צריך לשלם בשביל המעבר הזה, צריך לממן אותו, אבל הוא מוכן לממן רק באמצעות קופות חולים.

ערן אברהמי: משרד הבריאות, עמדתו המקצועית לאורך השנים הייתה שזה לא נכון לעשות את זה באמצעות קופות החולים, אבל הוא צריך להכפיף את עצמו למשלם, למממן, ולכן בסוף הוא אומר את מה שהוא אומר כאן וכפי שגם אתם הבחנתם לא בפה מלא.

ערן אברהמי: עמדתו המקצועית היא לא כזאת.

רחל אדטו: זאת אומרת, זאת העמדה של עיריית תל אביב.

ערן אברהמי: מה העמדה של עיריית תל אביב?

רחל אדטו: שהשירות הזה לא שייך לכם, לא שייך לעירייה, לעיריית תל אביב יש מטלות אחרות והיא לא צריכה להפעיל את השירות הזה ואתם רוצים להוציא את זה מכם.

ערן אברהמי: גם אנחנו סבורים – ויושב כאן איש המקצוע של העירייה – שזה לא נכון להפעיל באמצעות קופות החולים.

דב חנין: זאת שורה חשובה ועליה אני בירכתי את עיריית תל אביב בתחילת הדיון ואני חוזר ומברך אתכם.

אורלי לוי אבקסיס: הילד יעלה כיתה, אבל לא בבית ספרנו.

חיים נחמה: אני מנהל אגף בריאות הציבור בעירייה.

חיים נחמה: כפי שאמר ערן אברהמי, העירייה ביקשה להשתחרר מהשירות אבל הכל גם מתוך המשך דאגה לבריאות התושבים, התינוקות והפעוטות בעיר והיא מנסה במהלך הזה, ובצורה הדרגתית, והיא הגיעה כבר לסיכומים כתובים עם משרד הבריאות, להעביר את השירות בצורה חלקה להפעלה על ידי משרד הבריאות, כולל הבעת רצון להשאיל גם את האחיות כדי שלא יהיו כל זעזועים במערכת ובמתן השירות ולשאת בדלתא של העלויות של השכר אם יש דלתא כזאת כדי שלא להעמיס עלויות נוספות על משרד הבריאות.

חיים נחמה: העירייה מוכנה להעמיד את המתקנים בהם פועלות טיפות החלב במסגרת ההסדרים הקיימים של העמדת המתקנים.

חיים נחמה: זה לא שהעירייה באה ושמה את המפתחות ואמרה שיעשו אתם מה שרוצים, אלא היא ממשיכה באחריות לתת את השירות בנסיבות מאוד מאוד לא פשוטות, עם כל אי הוודאות הזאת כאשר גם האחיות במצב מאוד לא פשוט.

חיים נחמה: העומס גדל, מספר התינוקות גדל במהלך השנים והוא בסביבות 20 אחוזים, כ-5,000 ומשהו תינוקות חדשים בשנה עד 7,500 תינוקות חדשים בשנה, כפי שצוין כאן קודם.

חיים נחמה: ההתנגדות להעברה לקופות, מעבר לצד המשפטי שיש בעניין, וזה גם עומד ותלוי בבג"ץ, העירייה מתנגדת להעביר לקופות, נסמכת גם על חוות דעת מקצועיות שהיו, בין אם זה בוועדת אמוראי או בין אם זה בעמדת האיגודים המקצועיים של הרופאים ושל האחיות וכולי, ואני אפילו רוצה להפנות אתכם למשהו שיצא מהבית הזה בעבודה מאוד מאוד יסודית שעשה מרכז המחקר והמדע של הכנסת ביולי 2008.

חיים נחמה: המרכז פירט בצורה יוצאת מהכלל את כל היתרונות והחסרונות של כל אחד מנותני השירותים.

חיים נחמה: מספר החסרונות הכי גדול היה בהעברה לקופות החולים.

חיים נחמה: אני מפנה אתכם לעבודה שנמצאת כאן.

חיים נחמה: מעבר לזה, גם משרד ראש הממשלה, לפחות בקדנציה הקודמת – אין לי מהקדנציה הזאת – התנגד למעבר לקופות החולים.

חיים נחמה: יש לי כאן גם מכתב של מנכ"ל משרד ראש הממשלה, החלטת ממשלה שרוצה להשאיר את טיפות החלב בידי משרד הבריאות.

חיים נחמה: זה נשמע מהלך הזוי לקחת את תל אביב-יפו ולהתחיל לפצל אותה לארבע במקום לתת שירות אוניברסלי שיש לו ראייה קהילתית.

חיים נחמה: לא סתם שאלו כאן אם בכל שכונה יהיו ארבע טיפות חלב.

חיים נחמה: לא. זה לא נשמע הגיוני.

חיים נחמה: האם קופה אחת תוכל לתת את תרצה לתת לכל השאר שירות?

חיים נחמה: אני לא בטוח וכבר היו מלחמות ביניהן כי כל אחת רוצה את רמת אביב ג'.

רחל אדטו: אתה אומר שאתם רוצים לצאת מהעניין של טיפות חלב, אבל אתם מתנים.

רחל אדטו: אתם אומרים שייקחו את זה מאתכם אבל בתנאים שלכם.

חיים נחמה: לא. זה לא רק בתנאים שלנו אלא זה בתנאים שגם מגובים בהמלצות המקצועיות של גורמי מקצוע שונים ורחבים.

חיים נחמה: אין בזה משהו חדש.

ערן אברהמי: יתרה מזאת, אנחנו מדברים על התנאים המקצועיים של הגורם המקצועי שהוא זה שקובע.

אורלי לוי אבקסיס: יכול להיות שאם הכסף יעבור אליכם אתם תמשיכו עם הנוהל הקיים היום?

אורלי לוי אבקסיס: אתם אומרים שאתם דואגים לשלום התושבים, ואני באמת מאמינה לזה, לילדים שנמצאים באזור שלכם, אתם גם דואגים לזה שזה באמת לא יפוצל לכמה קופות חולים, והשאלה שלי היא האם כדי שיישאר במתכונת הנוכחית, מה עיריית תל אביב מבחינתה מוכנה לעשות.

ערן אברהמי: אנחנו לא חושבים שזה צריך להישאר במתכונת הנוכחית.

ערן אברהמי: התחלתי ואמרתי שיש כאן עניין עקרוני.

אורלי לוי אבקסיס: על עיקרון ילדים ייפלו בדרך.

ערן אברהמי: את השירות הזה לא העירייה צריכה לספק.

אורלי לוי אבקסיס: יופי של מלחמה.

אורלי לוי אבקסיס: הילדים הם הקורבן שלכם.

רחל אדטו: אני מבקשת את פרופסור מתי ברקוביץ, יושב ראש איגוד רופאי הילדים.

מתתיהו ברקוביץ: בוקר טוב לכולם.

מתתיהו ברקוביץ: שמי מתי ברקוביץ ואני רופא ילדים.

מתתיהו ברקוביץ: בבוקר אני עובד באסף הרופא ואחר הצהרים אני עובד כרופא ילדים במרפאה לא פרטית אלא מרפאה שמשרתת מספר קופות.

מתתיהו ברקוביץ: גדלתי והתפתחתי כרופא ילדים בטיפות חלב, במקרה זה בראשון.

מתתיהו ברקוביץ: התפתחתי יחד עם האחיות ואני חייב להרבה מאוד אחיות טיפת חלב את הקטע שלי בהתפתחות כרופא ילדים.

מתתיהו ברקוביץ: אני רוצה לחדד כמה נקודות.

מתתיהו ברקוביץ: לוקחים כאן מיזם, לוקחים כאן מפעל שקיבל פרס נובל.

מתתיהו ברקוביץ: קיבל מארגון הבריאות העולמי, מה-WHO, פרס הצטיינות על עבודה, פרס שכרגע רוצים לקחת אותו מאותו ארגון.

מתתיהו ברקוביץ: זה לא הולך ברגל הפרס הזה.

מתתיהו ברקוביץ: אנחנו מובילים עד לאחרונה בעולם – ואני אעשה את זה קצר – במעקב אחר משקל, במניעת השמנה בטיפות חלב, בהתפתחות, בחיסונים.

מתתיהו ברקוביץ: אנחנו מובילים בעולם וכל זה בזכות טיפות חלב.

מתתיהו ברקוביץ: ביקורי בית – אחות טיפת חלב, ותכף אני אגיע לקופות החולים, עושה ביקורי בית.

מתתיהו ברקוביץ: במסגרת התפקיד שלי ביקרתי במספר טיפות חלב.

מתתיהו ברקוביץ: נסעתי לטירת הכרמל, שם יש טיפת חלב יוצאת מן הכלל, לא של קופה אלא של משרד הבריאות.

מתתיהו ברקוביץ: טירת הכרמל נחשבת עיר בסיכון גבוה.

מתתיהו ברקוביץ: כל תינוק שנולד ושייך לעירייה, למעשה טיפת חלב יודעת ומקבלת עליו אינפורמציה ומיד נוצר קשר בין טיפת חלב לבין אותה משפחה.

מתתיהו ברקוביץ: יש שם הרבה משפחות מצוקה.

מתתיהו ברקוביץ: דיברנו על הפריפריה.

מתתיהו ברקוביץ: אין כמעט עיר במדינה שלנו שאין בה פריפריה.

מתתיהו ברקוביץ: אין דבר כזה.

מתתיהו ברקוביץ: גם במרכז יש היום מיזם של איגוד רופאי הילדים ביחד עם מספר טיפות חלב כדי ליצור את טיפת חלב כמרכז שבו יש רופא, יש אחות ואנחנו הולכים לעשות מיזם יחד עם אשלים ולהביא לשם גם רופא התפתחותי וגם נוירולוג.

מתתיהו ברקוביץ: זאת אומרת, דווקא לחזק את טיפות החלב.

מתתיהו ברקוביץ: לא מזמן נעשה ניסיון הפרטת אחיות בתי הספר ומה יצא מזה?

יצחק קדמן: הרס.

אורלי לוי אבקסיס: הרס.

אורלי לוי אבקסיס: שבר.

מתתיהו ברקוביץ: דוקטור קדמן, זה אנדר-סטייטמנט.

מתתיהו ברקוביץ: מה שיצא מזה, זאת קטסטרופה.

מתתיהו ברקוביץ: עכשיו יש חברה אחרת וקוראים לה נטלי אבל לחברה הזאת אין מספיק רופאים לתפעל את השירות שלה.

מתתיהו ברקוביץ: אומרים לנו שניקח עכשיו את הקופות.

מתתיהו ברקוביץ: אני מודיע כאן – ואני עובד גם עם הקופות ואולי יש כאן ניגוד אינטרסים לגבי מה שאני אומר – אבל חברים, בקופות אין הפרדה מוחלטת בין ילדים בריאים לבין ילדים חולים.

מתתיהו ברקוביץ: אין הפרדה .

מתתיהו ברקוביץ: נכון שיש מקומות בהם יש הפרדה, אבל זה לא רוב המקומות.

מתתיהו ברקוביץ: יש לא מעט מקומות שילד בריא יגיע למעשה למקום מלא בילדים חולים.

אורלי לוי אבקסיס: עוד לא דיברנו על הפגים שהם מאוד רגישים בתקופות האלו וכל וירוס קטן עלול להיות מאוד קטלני לגביהם.

אורלי לוי אבקסיס: אנחנו מדברים כאן בחיים ואת זה צריך להבין.

אורלי לוי אבקסיס: אנחנו כל הזמן מדברים על טיפול מונע, אבל יש כאן באמת עניין של סכנת חיים.

מתתיהו ברקוביץ: משפט נוסף.

מתתיהו ברקוביץ: אומרים להעביר לקופות.

מתתיהו ברקוביץ: יש לי שאלה לקופות.

מתתיהו ברקוביץ: מי יטפל בקופות?

מתתיהו ברקוביץ: מי?

מתתיהו ברקוביץ: הרופאים?

מתתיהו ברקוביץ: הרי חסרים רופאי ילדים בקופות.

מתתיהו ברקוביץ: מי יטפל?

מתתיהו ברקוביץ: אחיות?

מתתיהו ברקוביץ: בקופות מתחיל להיות גם מחסור באחיות.

מתתיהו ברקוביץ: לפני שבועיים קראנו ושמענו על גירעון נוראי של הקופות, של כל הקופות ללא יוצא מן הכלל, והתחושה שלי היא שאם הדבר הזה יעבור לקופות, זה ישמש לכיסוי גירעון הקופות.

מתתיהו ברקוביץ: אנחנו פשוט לוקחים מפעל פנטסטי והורסים אותו, וחבל מאוד על כך.

מתתיהו ברקוביץ: אני מאוד מקווה שהוועדה הזו תתנגד לדבר הזה בצורה נחרצת.

רחל אדטו: תודה רבה.

רחל אדטו: אני מבקשת את נציגי קופות החולים.

רחל אדטו: קופת חולים מכבי.

רחל פיש: אני מרכזת את הנושא של טיפות חלב במכבי שירותי בריאות.

רחל פיש: אני רוצה לומר דבר אחד.

רחל פיש: קודם כל, יש לנו כ-46 טיפות חלב כבר היום.

רחל אדטו: ברחבי הארץ.

רחל פיש: ברחבי הארץ.

רחל פיש: אנחנו נותני שירות של משרד הבריאות וכך אנחנו מתנהגים.

רחל פיש: אנחנו מבוקרים ומוערכים על ידי משרד הבריאות וכל הכללים שמשרד הבריאות מבקש מאתנו, אנחנו נוהגים על פיהם.

רחל פיש: לכן אנחנו די דומים, מלבד באמת בנושא של סביב קופה, לכלל הקופות.

אילן גילאון: מה זאת אומרת?

אילן גילאון: לא הבנתי את המשפט הזה.

רחל פיש: אנחנו די דומים לכלל טיפות החלב של משרד הבריאות.

רחל פיש: זאת אומרת, אנחנו עובדים על פי אותם קריטריונים, על פי אותם נהלים, על פי אותן דרכים, גם בנושא של עבודה סביב פריפריה חברתית, גם עבודה סביב אוכלוסיות בסיכון, סביב קבוצות וכולי.

רחל פיש: בסך הכל אנחנו נותני שירות של משרד הבריאות.

אורלי לוי אבקסיס: טיפות החלב אצלכם הן בתוך קופות החולים?

רחל פיש: ברוב המקרים הן נמצאות במקום מופרד, או במבנים מופרדים או בחלק אחר.

אורלי לוי אבקסיס: אני במכבי ואני מהפריפריה.

אורלי לוי אבקסיס: זה אותו מבנה.

אורלי לוי אבקסיס: מה שמפריד, אני לא יודעת מה.

אורלי לוי אבקסיס: אולי מדרגה.

אורלי לוי אבקסיס: יש לי ילדים קטנים.

רחל פיש: בחלק מהמקרים המקום מופרד.

אילן גילאון: זה לא מכבי תל אביב.

רחל פיש: אני לא מדברת על תל אביב.

רחל אדטו: אנחנו מדברים עכשיו על תל אביב.

רחל פיש: אנחנו התבקשנו על ידי משרד הבריאות לבחון את האפשרות לתת מענה בתל אביב.

רחל פיש: במידה שמשרד הבריאות יחליט שהקופות ייקחו את זה, קופת חולים מכבי תתחייב לפתוח כשבע טיפות חלב, לתת מענה לכלל התושבים של מכבי ועם הסכמים בינינו לבין כל הקופות כדי שהתושבים לא יצטרכו לעבור מרחק רב כדי להגיע לקופה שלהם.

רחל פיש: תהיה בינינו חלוקה.

רחל פיש: אנחנו יכולים להיות ערוכים לשינוי.

רחל פיש: אנחנו זקוקים לאחיות של עיריית תל אביב, כמובן לפי תנאי הסף של קופת חולים מכבי.

דב חנין: מה זה אתם זקוקים לאחיות?

רחל אדטו: בכמה תחנות מדובר בתל אביב היום?

רחל פיש: 14 תחנות.

רחל אדטו: וכאן יש שבע.

קריאה: בתל אביב אין להם אף תחנה.

רחל אדטו: קופת חולים כללית.

כלנית קיי: אני ראש אגף הסיעוד בקהילה בכללית שירותי בריאות.

כלנית קיי: אני חושבת שהדברים שנאמרו כאן, שחולקים שבחים וכתרים לשירותי טיפת חלב, אנחנו כמובן שמחים על כך ואנחנו גם מרגישים שותפים בתוך כל העשייה הזאת כי לא צריך לשכוח שכמו שאמר כאן פרופסור גרוטו, קרוב ל-25 אחוזים משירותי טיפת חלב במדינה, ניתנים על ידי קופות החולים ואני חושבת שקופות החולים בהחלט תרמו לשירות המהולל והנהדר הזה שניתן היום ושזכה לשבחים בכל העולם.

כלנית קיי: בכל מה שקשור ספציפית לנושא תל אביב.

כלנית קיי: אנחנו כמובן היינו מעדיפים שכל הנושא של שירותי רפואה מונעת יעבור בצורה מסודרת לקופות על ידי החקיקה המתאימה ובמסגרת חוק ביטוח בריאות ממלכתי.

כלנית קיי: היות שהתהליך הזה לא מתקדם ויחד עם זאת נעשתה אלינו פנייה ממשרד הבריאות בנוגע להעברת השירותים בתל אביב, אנחנו כמובן ניערך ונערכים כבר למהלך הזה.

כלנית קיי: חשוב לציין שכבר היום קרוב ל-30 אחוזים מלקוחות או מטופלי הכללית מקבלים היום שירותי טיפת חלב במסגרת השירות ויש לזה הרבה מאוד יתרונות.

כלנית קיי: מבחינתנו, אנחנו לא רואים בכך הרס של שירותי טיפת חלב.

כלנית קיי: ממש לא.

כלנית קיי: אנחנו רואים בזה שיפור ושדרוג של התהליך הקיים היום כי בעצם מה אנחנו משיגים על ידי המהלך הזה?

כלנית קיי: אנחנו משיגים את הרחבה ותיוב של רצף הטיפול בקרב המטפלים.

כלנית קיי: נושא של התפתחות הילד למשל, שייך לרפואה מונעת או הוא שייך לקופות החולים?

כלנית קיי: על ידי מהלך כזה שבעצם לאימא, למשפחה, יש כתובת אחת גם כאשר לילד יש שפעת וגם כאשר צריך לתת לו חיסון וגם כאשר יש לו איזושהי מחלה התפתחותית כזאת או אחרת, יש לה כתובת אחת שאליה היא פונה ויש שם רצף שמתקיים לאורך כל השנים, אנחנו רואים בזה יתרון.

כלנית קיי: אני חייבת לומר עוד משפט אחד שעלה כאן קודם.

כלנית קיי: כמו שציינתי, אנחנו כמובן נערכים למהלך הזה, אם כמובן הוא יאושר.

כלנית קיי: הסוגיה של יחסי עבודה עם עובדות תל אביב היא סוגיה משמעותית שצריך לתת עליה את הדעת לפני שאנחנו מתקדמים במהלך.

רחל אדטו: אני מבקשת לשמוע את אחיות טיפת חלב.

אדית קוגון: עמדת קופת חולים מאוחדת היא עמדה שונה.

רחל אדטו: אם יישאר זמן, נשמע את עמדת קופת חולים מאוחדת.

כלנית קיי: לשאלה שעלתה כאן קודם.

כלנית קיי: ברמת השרון למשל, כל השירותים ניתנים במסגרת הקופה ותראו מה רמת שביעות הרצון של האנשים שם.

כלנית קיי: כך גם בנהריה וגם בראש העין.

רחל אדטו: תודה.

רחל אדטו: אנחנו צריכים לסיים את הישיבה תוך 12 דקות ואני רוצה לשמוע את אחיות טיפת חלב.

דב חנין: אפשר לשמוע במשפט מהי העמדה השונה של קופת חולים מאוחדת?

אדית קוגון: אנחנו נגד העברת טיפות החלב.

אדית קוגון: אנחנו מצהירים את זה כל הזמן וטוענים שלא צריך להעביר את טיפות החלב לקופות החולים.

אדית קוגון: מנגד, אנחנו גם נותנים שירותים ואין לנו ברירה כי מאלצים אותנו.

אדית קוגון: כאשר כמה פעמים הכרזתי על כך בישיבות עם משרד הבריאות, נאמר לי שאין בעיה, שאם אני לא רוצה לקבל את טיפות החלב, שלא אקבל, אבל את השירות יקבלו על ידי הקופות האחרות וזה כמובן אנחנו לא נרשה.

אדית קוגון: צריך לדעת שקיימות ערים ששם משרד הבריאות אמור לתת את השירות ובגלל תקציבים שלהם ובעיות שלהם, הם לא נותנים ואנחנו נאלצים לפתוח טיפות חלב ללא תקציבים.

אדית קוגון: מקומות כמו עוטף ירושלים וכן הלאה.

מוריה אשכנזי: אני רוצה להתייחס לדבריו של עורך דין סמוך.

מוריה אשכנזי: אמרו חכמינו: סוף מעשה במחשבה תחילה.

מוריה אשכנזי: מה שתיארת כאן, למעשה אתה הולך באיזושהי אוטופיה, באיזושהי תיאוריה שלמעשה אין לך מענה חד משמעי.

מוריה אשכנזי: לכן אני אומרת לך עוד פעם, קח את המשפט שלי, סוף מעשה במחשבה תחילה.

מוריה אשכנזי: אתה הולך להרוס שירות כזה כאשר אנחנו מכסים 80 אחוזים מכלל האוכלוסייה, זה מתחיל באילת ונגמר בכפר רג'א בצפון.

מוריה אשכנזי: בסופו של דבר עם השירות הזה שהוקם, אם אני הולכת להיסטוריה, ההיסטוריה הראשונית שלו הייתה חמור שהוביל את החלב ונתן אותו למשפחות במצוקה בעיר העתיקה בירושלים.

מוריה אשכנזי: החמור הזה היום הוביל אותנו לכך שטיפות החלב יוצאות מטעם אחיות שלנו אל מעבר לים עם כל התהודה שיש לנו.

מוריה אשכנזי: יש לנו את פרס מגן הילד, יש לנו הרבה דברים שאני חושבת שבאיזשהו מקום דווקא ממכם יש לי את הדרישה לקום ולומר שיש לנו שירות אחד שהוא טוב, שהוא יעיל, שהוא אוניברסלי, הוא לא מפלה בין האנשים השונים.

מוריה אשכנזי: קופות החולים דיברו על כך שהן ייתנו את השירות בשילוב של כל הקופות ביחד.

מוריה אשכנזי: אני רוצה לציין מקום אחד בתל אביב, בו ישנה קופה אחת שנותנת את השירות, באזור מאוד מאוד חזק, שם היה שילוב בין שתי קופות אבל ביום בהיר אחד הסתכסכו שתי הקופות, הופיעו מטופלים, עמדו בפתח התחנה של טיפת חלב מהקופה השנייה, הדלת נטרקה להם בפנים ואמרו להם שמהיום נגמר השירות הזה כאן ושהם ילכו.

מוריה אשכנזי: לאן הם פנו?

מוריה אשכנזי: הם התחילו לטייל בכל רחבי העיר ואפילו חצו את הירקון והגיעו לתחנות ברמת גן.

מוריה אשכנזי: הפריפריה הזאת היא אופיינית לכל האוכלוסייה בארץ.

מוריה אשכנזי: איפה איתור גורמי הסיכון?

מוריה אשכנזי: דיברתם על המכון להתפתחות הילד, אבל מי מאתר את זה?

מוריה אשכנזי: אחות טיפת חלב מאתרת ומפנה למכון להתפתחות הילד ולא רופא משפחה ולא אף אחד אחר כי לרופא יש בדיוק 10 דקות שהוא אפילו לא רואה בהן את הילד.

קריאה: שבע דקות.

מוריה אשכנזי: הורידו לו את מספר הדקות.

מוריה אשכנזי: כפי שאמר נציג עיריית תל אביב, זה מהלך שאני יודעת עליו מאז 2003.

מוריה אשכנזי: היה מדובר על כך שמעבירים את זה בצורה מסודרת ללשכת הבריאות תל אביב.

מוריה אשכנזי: מדובר ב-14 תחנות כאשר למעשה גם היום כל המערך הפיקוחי, השילוב עם האפידמיולוגיה, השילוב עם ישיבות הצוות ועם הפיקוח הוא משולב ואנחנו מקשה אחת.

מוריה אשכנזי: על מה מתעקשים כאן?

מוריה אשכנזי: אתמול שמעתי בכתבה שהייתה בערוץ 1 שמדובר בתוספת של 13 מיליון שקלים, חישבנו את זה, ל-1,300 שקלים עבור כל ילד.

מוריה אשכנזי: אז מה, הילדים הפכו להיות תמחיר?

מוריה אשכנזי: לאן הגענו?

רחל אדטו: תודה רבה.

רחל אדטו: דוקטור יצחק קדמן ואחר כך נציג משרד האוצר.

יצחק קדמן: תודה גבירתי היושבת ראש.

יצחק קדמן: אני קודם כל רוצה להפנות את תשומת הלב גם של חברי הכנסת בוועדה הזאת עצמה שבעבר כבר אין ספור פעמים התקבלה החלטה על דעת כל חברי הוועדה על כל הסיעות נגד המהלך הזה.

יצחק קדמן: את זה צריך לדעת וזה לא דבר חדש.

יצחק קדמן: אפשר לבדוק  בפרוטוקולים.

יצחק קדמן: הוועדה הזאת כבר דנה בנושא הזה בעבר וקיבלה החלטה נגד ההפרטה.

יצחק קדמן: שלא תהיינה כאן שום אשליות.

יצחק קדמן: תל אביב היא קוביה בדומינו שאחריה יבואו גם מקומות אחרים.

יצחק קדמן: צר לי שמשרד הבריאות מפזר כאן מסך עשן.

יצחק קדמן: זה לא עיריית תל אביב בלבד אלא יש כאן כוונה של משרד האוצר לכופף את היד למשרד הבריאות ומשרד הבריאות לא מגלה אפילו סימני התנגדות, להפריט את כל השירות הזה.

יצחק קדמן: מי שלא לומד משגיאות של אחרים, הוא טיפש, אבל איך נקרא למי שלא לומד משגיאות של עצמו?

יצחק קדמן: זה סופר טיפש.

יצחק קדמן: הרסנו את שירותי בריאות התלמיד.

יצחק קדמן: דיברו כאן על אחיות בתי הספר.

יצחק קדמן: אין יותר אחיות בתי הספר.

יצחק קדמן: משרד הבריאות אומר שהוא יפקח, תקראו את דוח מבקר המדינה ותראו איך משרד הבריאות פיקח על האגודה לבריאות הציבור.

יצחק קדמן: הוא לא פיקח ולא כלום.

יצחק קדמן: אמרו לחסוך כסף.

יצחק קדמן: בדוח מבקר המדינה האחרון מראה מבקר המדינה כיצד תאוות ההפרטה הזאת הביאה לכך ששילמו יותר עבור שירות יותר גרוע.

יצחק קדמן: רק מדינת ישראל מסוגלת לעשות דבר כזה.

יצחק קדמן: הרסתם את שירותי בריאות התלמיד.

יצחק קדמן: כל הפרסים שקיבלו לא יחזרו.

יצחק קדמן: אין חיסונים בבתי הספר.

יצחק קדמן: אני אומר גם לקופות החולים, אל תשגו באשליות.

יצחק קדמן: ההעברה אליכם היא רק שלב דרך.

יצחק קדמן: בשלב הבא הם יאמרו שהקופות עולות לנו יותר מדיי כסף ויעבירו את זה לגוף פרטי.

יצחק קדמן: כך אמרו בשעתו כשהעבירו את אחיות בריאות הציבור, העבירו אותן לאגודה לבריאות הציבור ואמרו שזאת לא הפרטה.

קריאה: הן אף פעם לא היו עובדות מדינה.

אורלי לוי אבקסיס: מה זה משנה?

אורלי לוי אבקסיס: הייתה בבית הספר אחות או לא הייתה?

יצחק קדמן: העברתם את זה לאגודה לבריאות הציבור.

יצחק קדמן: מגוף מבצע תשלומים לגוף שאחראי על התפעול וזה נכשל ועכשיו העברתם את זה לגוף מסחרי פרטי.

יצחק קדמן: גם קופות החולים, אל תשגו באשליות.

יצחק קדמן: יבואו אליכם ויאמרו שזה יותר מדיי יקר מה שאתם דורשים ומכם זה יעבור לארגון חובשי צה"ל לשעבר.

יצחק קדמן: אסור בשום פנים ואופן להסכים למהלך הזה.

יצחק קדמן: אם עיריית תל אביב לא יכולה לעמוד בזה, למרות שהיא עומדת בהרבה מאוד דברים אחרים שהמדינה הייתה צריכה לעשות, יש כתובת אחת שצריכה להפעיל את טיפות החלב וזאת מדינת ישראל, משרד הבריאות, לשכת הבריאות המחוזית.

יצחק קדמן: הם צריכים לקחת את זה על עצמם ולא להתחמק מהאחריות ולא להעביר את זה לאף אחד כי במהלך הזה אנחנו נפגע בילדים.

רחל אדטו: משרד האוצר.

ערן הכהן: רפרנט בריאות באגף התקציבים, משרד האוצר.

ערן הכהן: אני רוצה שוב להדגיש את מה שאמר פרופסור איתמר גרוטו לגבי האחריות הביטוחית והאחריות לבצע.

ערן הכהן: זאת אומרת, משרד הבריאות לא מסיר מעצמו את האחריות, הוא לא רואה את עצמו כמפריט את הפעילות הזאת.

רחל אדטו: אנחנו מדברים כרגע על משרד האוצר.

ערן הכהן: הממשלה החליטה.

ערן הכהן: יש החלטת ממשלה מאמצע יולי.

ערן הכהן: אנחנו לא אמרנו לעיריית תל אביב להפסיק לספק את השירות.

ערן הכהן: עיריית תל אביב מודיעה כי היא מפסיקה לספק את השירות וזה נכנס למערך של אחריות של משרד הבריאות איך לבצע את זה.

ערן הכהן: גם היום חלק לא מבוטל מתבצע בעזרת קופות החולים ויש לזה יתרונות רבים.

ערן הכהן: יש לי כאן סקר.

רחל אדטו: כי המשרד לא פותח תחנות חדשות.

רחל אדטו: לכן קופות החולים נכנסות בנעלי המשרד.

רחל אדטו: היכן שהמשרד לא פותח, הקופה לוקחת את זה על עצמה.

ערן הכהן: יש לי כאן סקר של מכון ברוקדייל  - רציתי להציג אותו, אבל אני מבין את אילוצי הזמן – לגבי סקר אימהות מטיפות החלב.

רחל אדטו: זה לא רלוונטי.

אילן גילאון: תביאו סקר על שביעות הרצון ברמת השרון.

ערן הכהן: אני אומר שהשירות בטיפות החלב אינו נופל מהשירות שמשרד הבריאות נותן.

רחל אדטו: נאמר במפורש – ולכן רציתי לכוון אליך – שמשרד האוצר לא מוכן להעביר כספים אלא אם כן זה יעבור לידי מישהו.

ערן הכהן: משרד הבריאות עוד בוחן את המודל של האספקה.

ערן הכהן: למשרד האוצר עוד אין מודל סגור.

ערן הכהן: זאת אומרת, אנחנו באמצע תהליך ופניתם אלינו באמצע התהליך בבקשה להציג אותו.

אורלי לוי אבקסיס: אולי להציל את זה, לפני שיהיה מאוחר.

ערן הכהן: אנחנו אחראים והממשלה עובדת כדי לבחון דרכים לבצע את השירות, כמו שהחוק מחייב אותנו.

ערן הכהן: אין כאן שום העברה של האחריות ואין כאן שום הפרטה.

רחל אדטו: יש למישהו עוד משהו שלא נאמר?

אילן גילאון: כן, יש לי משהו לומר כי לא מדברים כאן עד הסוף.

אילן גילאון: העיריות בדרך כלל מעונינות לשחרר את עצמן מהאחריות הזאת משום שהממשלה כנראה לא מעבירה את כל הכסף ואת רוב הכסף ויש להן עלויות בצד.

אילן גילאון: יש בתחומים אחרים מצ'ינג -  אבל אני לא יודע איך זה עובד במשרד הבריאות – של 25-75 אחוזים.

אילן גילאון: באים ראשי הערים ואומרים בצדק שבמבנה הזה הם מוכנים לשלם לממשלה את ה-25 אחוזים שלהם ושהיא תשלים את העבודה.

אילן גילאון: כנראה שזאת הבעיה פרופסור גרוטו.

אילן גילאון: בכל מקרה, האחריות צריכה להיות של מדינת ישראל.

אילן גילאון: הפשרה היא לקחת את העיריות כקבלן משנה.

אילן גילאון: קופות החולים אינן מערכת ציבורית.

אילן גילאון: קופות החולים נכון להיום הן מרכזי רווח ואת זה צריך להבין עם כל מה שנאמר כאן יפה וטוב.

אילן גילאון: לכן הנושא באחריותכם.

אילן גילאון: עיריית תל אביב לא רוצה, תנהלו את זה בעצמכם במתכונת שזה היה וכפי שזה היה.

אילן גילאון: דור המדבר צריך להיות מוכר בעניין הזה עם כל היעילות וההטבות שאתם רוצים לעשות, אבל הבעיה בסופו של דבר היא כסף.

אילן גילאון: כך אני מבין בין הדברים כי אחרת למה עיריית תל אביב רוצה למסור את זה?

אילן גילאון: כי אתם מעבירים לה את כל העלויות ואת כל הכסף?

אורלי לוי אבקסיס: משרד הבריאות יעביר כספים לקופות עבור אותו השירות.

אורלי לוי אבקסיס: למה משרד הבריאות לא מעביר את אותו סכום?

אורלי לוי אבקסיס: אפשר באמת לראות ולנסות לראות איפה העמק השווה.

אורלי לוי אבקסיס: אולי משרד הבריאות ישתדל יותר ויעביר לעיריית תל אביב ואז עיריית תל אביב תהיה מוכנה להשאיר את המבנה הארגוני כפי שהוא.

איתמר גרוטו: אני לא חושב שזה העניין.

רחל אדטו: עיריית תל אביב אומרת שזה בגלל שלא מעבירים כספים.

אורלי לוי אבקסיס: קשה לי להאמין שסתם הם רוצים להתעלל בילדים שגרים בתל אביב.

איתמר גרוטו: הם לא רואים את זה בסדר העדיפויות של העבודה של העירייה.

אורלי לוי אבקסיס: זאת הטענה?

אורלי לוי אבקסיס: שאתם לא רואים את זה בסדר העדיפויות?

איתמר גרוטו: אנחנו מוכנים להוסיף עוד כסף.

רחל אדטו: תודה רבה.

רחל אדטו: אני רוצה לסכם את הדיון.

רחל אדטו: הוועדה קוראת למשרד הבריאות לחזור בו מן ההחלטה להעביר את תחנות טיפות החלב לידי קופות החולים.

רחל אדטו: הוועדה דורשת ממשרד הבריאות להגיש לה את כל החלופות שנבדקו על ידו להפעלת התחנות בתל אביב על יתרונותיהם וחסרונותיהם.

רחל אדטו: הוועדה מביעה חשש כבד כי במידה שהשירות יועבר לידי קופות החולים, בסופו של יום גורל שירות זה יהיה דומה לתוצאות המהלך של העברת שירותי הבריאות לתלמיד בשלביו השונים לידי חברה פרטית ותוצאותיו זכו לביקורת קשה ממבקר המדינה.

רחל אדטו: הוועדה תקיים דיון מעקב בעוד חודשיים מהיום ועד אז אנחנו נקבל גם את התשובות של משרד הבריאות.

רחל אדטו: תודה רבה.